SønderjyskE-sportschef Hans Jørgen Haysen blev i ansættelsesprocessen imponeret af Claus Nørgaard, der har ambitiøse planer for klubben.

37 dage efter Hammarby offentliggjorde, at de havde købt Jakob Michelsens fri i SønderjyskE, stod en ny træner i dag klar i Haderslev-klubben til årets første træning.

Den tidligere Brøndby-assistent Claus Nørgaard, der siden i sommer har været U18-landstræner, er ny mand ved roret i det sønderjyske, hvor grundighed er gået forud for hastigheden i ansættelsen af Michelsens afløser.

- Grundighed betyder altid, at det tager lidt tid. Vi var gennem processen for halvandet år siden, da vi ansatte Jakob, så vi vidste godt, vi ville få mange henvendelser, men vi fik i hvert fald ikke færre denne gang, siger sportschef Hans Jørgen Haysen til bold.dk.

- Det har handlet om lige at vurdere og undersøge alle, og det tager lidt tid, hvis man skal være grundig. Så derfor er det meget naturligt, at det tog den tid, det gjorde.

- Jeg ville gerne have haft en på plads tidligere, men det vigtige var, at vi fandt den rette siger Haysen.

Hvor tidligt kom Claus Nørgaard ind i billedet?

- Der står rigtig, rigtig mange navne på min blok hele tiden, og han har stået der hele tiden. Han var i job andetsteds, hvilket altid giver nogle udfordringer, men det viste sig så at være løsbart, siger Haysen.

- Der må vi rette en stor tak til DBU, der har været meget løsningsorienterede omkring det.

Claus Nørgaard kastes efter halvanden måneds opstart ud i et hæsblæsende ræs i de fem sidste runder af grundspillet i Superligaen. Lige nu er SønderjyskE nummer seks, hvilket giver adgang til mesterskabsslutspillet.

- Claus Nørgaard bliver målt på alle kampe, og det tror jeg også, at jeg gør for den sags skyld. Men han kommer ikke ind til noget urealistisk. Vi har ikke lige pludselig ændret målsætning, så de vilkår han er kommet ind på, er de samme som Jakob og for den sags skyld Lars Søndergaard var under, siger Haysen.

- Det er realistiske vilkår. Vi vil gerne rigtig meget, og vi vil også rigtig gerne nå det her mesterskabsslutspil. Om det lader sig gøre, må vi se, men vi vil i hvert fald gøre alt hvad vi kan for det.

- Kommer vi i det andet slutspil, skal vi bare sørge for at have så mange point som muligt med ind i det.

Mange emner har været i spil i SønderjyskE, men til syvende og sidst skilte Claus Nørgaard sig mest positivt ud.

- Der er to ting i det, og det er også det vi ser på, når vi ansætter trænere. Den ene ting er fagligheden. Kan han bibringe noget på banen. Der har han været gennem nogle steder, hvor han både har set og prøvet det ene, det andet og det tredje, siger Haysen.

- Den anden ting, som er lige så væsentligt nede hos os, er de menneskelige karakterer, og den kultur og de værdier, han skal være i og efterleve. Der har vi ramt hinanden spot on med hensyn til, hvordan vi ser det.

Claus Nørgaard har primært erfaring som assistenttræner, og så senest som cheftræner hos U18-landsholdet. Hvad betyder det, at han ikke har så meget erfaring som cheftræner?

- Selvfølgelig er det noget vi har tænkt på. Man vurderer rigtig mange ting, når man skal have en træner, men det vigtige for mig er, at vi har mavefornemmelsen når vi sidder over for en, siger Haysen.

- Det vi har set, og det vi har hørt, er positivt, og det vi har spurgt ind til, har givet nogle gode svar. Han har ikke talt os efter munden, men det han sagde, var meget åbenthjertet og ærligt, og det var meget ambitiøst.

Claus Nørgaard er blevet ansat på en kontrakt der løber frem til sommeren 2019.

jesper@bold.dk